Source: https://ascotelul.ro/neinvinsi-si-dupa-remiza-de-la-focsani/
Timestamp: 2019-11-18 23:01:04+00:00

Document:
Neînvinși și după remiza de la Focșani | SC Otelul Galati
Neînvinși și după remiza de la Focșani
SC Oțelul Galați a remizat, scor 1-1 (1-0), partida disputată pe terenul formației CSM Focșani, în etapa a 3-a a Ligii 3. Gazdele au deschis scorul în minutul 34, dintr-o lovitură de pedeapsă acordată mult prea ușor de central, în timp ce oțelarii au egalat prin Ruben Silvestre, în prelungirile jocului, min. 90+3. Echipa noastră a fost încurajată în această deplasare și de aproximativ 50 de suporteri, cărora le mulțumim pentru devotament!
Antrenorul Damian Băncilă a folosit următoarea formulă: Udeanu – Vasile (Oprea 43), Maftei, Ilie (cpt), Sevastian – Gîță, Chebac (Chiriac 65), Crihană (Silvestre 46) – Stoian, Muscă, Bahnașu (Perju 83). Rezerve neutilizate: Vlasie, Codreanu, Manău.
„În prima repriză am jucat altceva decât stabilisem, s-a stat prea departe de adversar, nici nu ne-am apărat cum trebuie şi nici n-am atacat. În a doua repriză a fost altceva, dacă intra la bara lui Muscă am fi avut timp să şi câştigăm. Important este că nu am pierdut, dar mai mult decât acest aspect mă bucură că am avut alături galeria”, a declarat antrenorul Damian Băncilă.
Partida a fost arbitrată de o brigadă ce l-a avut la centru pe Vlad Baban din Iași, ajutat la cele două tușe de Adrian Condurache din Pașcani și Ana Pușcașu din Iași. Observator de arbitri a fost desemnat Mihail Ionescu din Ploiești, în timp ce observator de joc a fost delegat Daniel Țiclea din Buzău.
Rezultatele seriei: CSM Roman – AFK Csikszereda Miercurea Ciuc 4-1, AFC Odorheiu Secuiesc – Metalosport Galaţi 14-0, Bucovina Rădăuţi – AFC Hărman 0-1, Sănătatea Darabani – Aerostar Bacău 3-3, Avântul Valea Mărului – Sporting Lieşti 1-3, KSE Târgu Secuiesc – Olimpic Cetate Râşnov 2-0, CSM Paşcani a stat.
După această etapă, SC Oțelul Galați ocupă locul 3 în clasament, cu 7 puncte, la egalitate cu ocupanta locului secund CSM Roman și la 2 puncte de liderul Sporting Liești, ce are un total de 9 puncte.
În etapa următoare, SC Oțelul Galați va evolua pe teren propriu, sâmbătă, 16 septembrie, de la ora 19:00, pe stadionul Oțelul, în compania formației CSM Bucovina Rădăuţi, ocupanta locului 13 în ierarhia Ligii 3.
Vlad Baban va arbitra CSM Focșani – Oțelul
SC Oțelul Galați vs Bucovina Rădăuți, sâmbătă, ora 19:00

References: CSM 
 CSM 
 CSM 
 CSM 
 CSM 
 CSM